Вук Стефановић Караџић

**Житије Ајдук Вељка Петровића**

(Одломак)

Вељко је био танка и висока струка, смеђе косе и врло малих бркова, дугуљастих сувих образа, широких уста и подугачка, мало покучаста носа; и није му много више било од 30 година кад је погинуо. По срцу и по телесном јунаштву био је први не само у Србији, него се може слободно рећи и у цијелој Европи свога ратнога времена. У вријеме Ахила и Милоша Обилића он би заиста њиов друг био, а у његово вријеме Бог зна, би ли се они могли с њим испоредити.

Но то његово превелико јунаштво Карађорђе и Младен ове пошљедње године нијесу употребили као што би ваљало. Неготин, као и сваки други град, могао би много мањи јунак, али добар уредник, чувати боље од њега; а он би у пољу пред одабраним коњицама вриједио више него хиљаде других. А осим тога, он је свагда потребовао старјешину да му каже шта ће чинити; то је он сам признавао и још је казивао да би од свију српских старјешина с којима је војевао најволио слушати Вујицу и кнеза Милоја Теодоровића (а за Младена је јавно говорио да он није за војску, и да Срби морају бити и надбијени и несрећни гдје год он заповиједа и управља).

Као што многи велики људи познају своју вриједност, тако је и Вељко своју познавао и често се срдио што неке мале војводе, које су своја војводства мањом храброшћу или новцима и лажима добили, имају име и част као и он; и често би говорио: „Да Бог да да се Срби не умире с Турцима док сам год је жив, јер како Турци ударе, одмах мене стану мало одликовати од ови кокошара; а да се умири с Турцима, онда би ми и жене судиле; а кад је умрем, да им Бог да мир, па никад више рата да немају.”

Истина је да се Црни Ђорђије готово више бојао њега него он Црног Ђорђија, али је слушао заповијести доста добро, особито како се био преселио у Неготин. Био је прави хајдук и тим се именом дичио и поносио до своје смрти.

**Задаци**

**1.** Ко су били хајдуци? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2.** Шта значи реч **житије**? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3.** Са којим познатим јунацима Вук пореди Хајдук Вељка (заокружи слова испред тачних одговора)?

а) са Наполеоном; б) са Милошем Обилићем; в) са Младеном; г) са Ахилом; д) са царом Душаном

**4.** Заокружи **Т** ако је тврдња тачна, а **Н** ако је нетачна:

|  |  |  |
| --- | --- | --- |
| Тврдња | Тачно | Нетачно |
| Хајдук Вељко се до све до своје 70. године и дубоке старости борио против Турака. | Т | Н |
| Хајдук Вељко је једно време живео у Неготину. | Т | Н |
| Хајдук Вељко је признао да му треба старешина који ће му говорити шта треба да ради. | Т | Н |
| Карађорђе се више бојао Хајдук Вељка него Хајдук Вељко њега. | Т | Н |

**5.** У свесци нацртај и обој портрет Хајдук Вељка Петровића на основу Вуковог описа.